བྲོ་ཡི་གོ་རིམ་ལ་བྲོ་མགོ་དང༌།བྲོ་གཞུང༌།བྲོ་མཇུག་སྟེ་གསུམ་གྱིས་བསྡུས་པ་ཡིན་ཞིང༌།བྲོ་མགོ་ལ་འཛོམས་བྲོ་དང༌།བཞུགས་བྲོ།མཆོད་བྲོ་སྟེ་རིགས་གསུམ་དང༌༑བྲོ་གཞུང་ལའང་གཞུང་བྲོ་དངོས་དང༌།གླུ་ཚིག་དང་རོགས་འཐེན་ནམ་མགུར་ཚིག་གིས་ཁྱད་པར་དུ་བྱས་པའི་གླུ་བྲོ་དང་མགུར་བྲོ་དང༌།གཞས་བྲོའི་རིགས་སོགས་རིགས་དུ་མ་དབྱེར་ཡོད་ཀྱང༌།གཞས་བྲོ་དང༌།གླུ་བྲོ་དང་མགུར་བྲོ་འདི་རྣམས་ནི་བྲོ་ཡིན་ཀྱང་བྲོ་ཆེན་གྱི་ཁོངས་སུ་མི་གཏོགས།བྲོ་མཇུག་ལ་གྱེས་བྲོ་དང༌།སྨོན་བྲོ།ཤིས་བྲོ་སྟེ་གོ་རིམ་ངེས་ཅན་དུ་ཡོད་འདུག།གཟུགས་དང་ལང་ཚོའི་དཔལ་ཡོན་ཕུན་སུམ་ཚོགས་ཤིང༌།གླུ་བྲོ་གར་གྱི་སྒྱུ་རྩལ་ལ་བྱང་ཆུབ་པའི་གཞོན་སྐྱེས་ཕོ་མོ་རྣམས་ཀྱིས་ངོ་མཚར་བྲོ་ཡི་འཁྲབ་སྟོན་བགྱིད་པའི་དུས་སུ་བྲོ་པ་རྣམས་ལ་མཚམས་སུ་གསོལ་ཇ་དང་བུར་ཆུ་སོགས་ཀྱི་སྐོམ་སྐྱེམས་དང༌།མཇུག་བཀྲ་ཤིས་བྲོ་བརྡུང་སྐབས་བྲོ་པ་རྣམས་ལ་བཀྲ་ཤིས་པའི་རྟགས་ཀྱིས་མངོན་པར་མཛེས་པའི་ཁ་བཏགས་དྲི་མ་མེད་པས་མགུལ་དར་བསྒྲོན་པ་དང༌།ཇ་འཁོར་དང་དངུལ་སོགས་ཀྱི་ལེགས་སྐྱེས་བཞག་སྒོ་གང་འཚམས་བཏང་སྟེ་བདེ་སྐྱིད་ཕུན་སུམ་ཚོགས་པའི་ངང་དགའ་སྟོན་གྱི་མཇུག་བསྡུ་བར་བྱེད་པའོ།།